সুশীল কুমার মোদী

সুশীল কুমার মোদী (৫ জানুয়ারী ১৯৫২ - ১৩ মে ২০২৪) ছিলেন ভারতীয় জনতা পার্টির একজন ভারতীয় রাজনীতিবিদ। তিনি বিহার থেকে রাজ্যসভায় সংসদ সদস্য ছিলেন। তিনি বিহারের উপ-মুখ্যমন্ত্রীর পাশাপাশি ২০০৫ থেকে ২০১৩ এবং ২০১৭ থেকে ২০২০ পর্যন্ত বিহারের অর্থমন্ত্রী ছিলেন। তিনি রাষ্ট্রীয় স্বয়ংসেবক সংঘের আজীবন সদস্য ছিলেন। তিনি জুলাই ২০১১ সালে পণ্য ও পরিষেবা করের বাস্তবায়নের জন্য রাজ্য অর্থমন্ত্রীদের ক্ষমতাপ্রাপ্ত কমিটির চেয়ারম্যান নিযুক্ত হন। তিনি মরণোত্তর ভারত সরকার কর্তৃক ভারতের তৃতীয় সর্বোচ্চ বেসামরিক পুরস্কার পদ্মভূষণে ভূষিত হয়েছেন।
সুশীল মোদী ৫ জানুয়ারি ১৯৫২ সালে মতিলাল মোদী এবং রত্না দেবীর ঘরে জন্মগ্রহণ করেন। তিনি পাটনা বিজ্ঞান কলেজে পড়েন এবং ১৯৭৩ সালে উদ্ভিদবিদ্যায় বিএসসি (সম্মান) ডিগ্রি অর্জন করে স্নাতক হন। তারপর তিনি পাটনা বিশ্ববিদ্যালয়ে এমএসসিতে উদ্ভিদবিদ্যা কোর্সে ভর্তি হন। তবে জয়প্রকাশ নারায়ণ দ্বারা শুরু করা সামাজিক আন্দোলনে যোগ দিতে মাঝপথেই কোর্স ছেড়ে দেন।
মোদী ১৩ আগস্ট ১৯৮৬-এ জেসি জর্জকে বিয়ে করেছিলেন, যিনি মুম্বাইয়ের একজন খ্রিস্টান কেরালাইট ছিলেন। গবেষণার সময় মোদী এবং জেসি সহপাঠী ছিলেন। এ সময় তারা প্রেমে পড়েন এবং বিয়ে করার সিদ্ধান্ত নেন।
তাঁর স্ত্রী ছিলেন একজন কলেজের অধ্যাপক। তাদের দুই পুত্র ছিল, উৎকর্ষ তথাগত এবং অক্ষয় অমৃতাংশু।
সুশীল মোদীর রাজনৈতিক জীবন শুরু হয় পাটনা বিশ্ববিদ্যালয়ের ছাত্র কর্মী হিসেবে। তিনি ১৯৭৩ সালে পাটনা বিশ্ববিদ্যালয় ছাত্র ইউনিয়নের সাধারণ সম্পাদক হয়েছিলেন। লালু প্রসাদ যাদব যিনি পরে তার সবচেয়ে বড় রাজনৈতিক প্রতিদ্বন্দ্বী হয়ে উঠেছিলেন সেই সময়ে ছাত্র ইউনিয়নের সভাপতি ছিলেন। ১৯৭৪ সালে তিনি বিহার প্রদেশ ছাত্র সংগ্রাম সমিতির সদস্য হন যা ১৯৭৪ সালের বিখ্যাত বিহার ছাত্র আন্দোলনের নেতৃত্ব দিয়েছিল। জেপি আন্দোলন ও জরুরি অবস্থার সময় মোদী পাঁচবার গ্রেপ্তার হন। বিহারে ১৯৭৪ সালের ছাত্র আন্দোলনের সময়েও তিনি গ্রেফতার হন। তিনি ভারতের সুপ্রিম কোর্টে এমআইএসএ আইনের সাংবিধানিক বৈধতাকে চ্যালেঞ্জ করেছিলেন যার ফলে এমআইএসএ আইনের ধারা ৯ অসাংবিধানিক বলে বাতিল করা হয়েছে। তিনি ১৯৭৩ থেকে ১৯৭৭ সাল পর্যন্ত এমআইএসএ এবং অন্যান্য বিভিন্ন আইনের অধীনে মামলা করেছিলেন। জরুরী অবস্থার সময়, তিনি ১৯৭৫ সালের ৩০ জুন গ্রেপ্তার হন এবং ১৯ মাস একটানা জেলে ছিলেন।
জরুরি অবস্থার পর মোদী অখিল ভারতীয় বিদ্যার্থী পরিষদের রাজ্য সম্পাদক নিযুক্ত হন। ১৯৭৭ থেকে ১৯৮৬ সাল পর্যন্ত তিনি বিদ্যার্থী পরিষদে বিভিন্ন নেতৃত্বের পদে অধিষ্ঠিত ছিলেন। বিদ্যার্থী পরিষদে থাকাকালীন তিনি বিহার ও উত্তরপ্রদেশের দ্বিতীয় ভাষা হিসেবে উর্দু ঘোষণার বিরুদ্ধে আন্দোলনের নেতৃত্ব দেন। বিহারের সীমান্তবর্তী জেলাগুলিতে বাংলাদেশ থেকে অবৈধ অভিবাসনের বিষয়ে উদ্বিগ্ন তিনি বিষয়টি উত্থাপন করেন। আসাম আন্দোলনের পর তার নেতৃত্বে বিহারে অবৈধ অভিবাসনের বিরুদ্ধে আন্দোলন শুরু হয়।
১৯৯০ সালে তিনি সক্রিয় রাজনীতিতে যোগ দেন এবং পাটনা মধ্য বিধানসভা কেন্দ্র থেকে সফলভাবে প্রতিদ্বন্দ্বিতা করেন (বর্তমানে কুমহরার (বিধানসভা কেন্দ্র) নামে পরিচিত)। তিনি ১৯৯৫ এবং ২০০০ সালে পুনরায় নির্বাচিত হন। ১৯৯০ সালে তাকে বিজেপি বিহার আইনসভা দলের চিফ হুইপ করা হয়। ১৯৯৬ থেকে ২০০৪ পর্যন্ত তিনি রাজ্য বিধানসভায় বিরোধী দলের নেতা ছিলেন। তিনি লালু প্রসাদ যাদবের বিরুদ্ধে পাটনা উচ্চ আদালতে জনস্বার্থ মামলা (পিআইএল) দায়ের করেন, যা পরে পশুখাদ্য কেলেঙ্কারি নামে পরিচিত হয়। তিনি ২০০৪ সালে ভাগলপুর কেন্দ্রের প্রতিনিধিত্ব করে লোকসভার সদস্য হন।
মোদী ২০০০ সালে স্বল্পকালীন নীতীশ কুমার সরকারের সংসদ বিষয়ক মন্ত্রী ছিলেন। তিনি ঝাড়খণ্ড রাজ্য গঠনের পক্ষে ছিলেন।
২০০০ সালের বিহার বিধানসভা নির্বাচনে জাতীয় গণতান্ত্রিক জোট ক্ষমতায় আসে এবং মোদী বিহার বিজেপি আইনসভা দলের নেতা নির্বাচিত হন। পরবর্তীকালে তিনি লোকসভা থেকে পদত্যাগ করেন এবং বিহারের উপ-মুখ্যমন্ত্রীর দায়িত্ব নেন। তাকে আরও কয়েকটি দপ্তরের সাথে অর্থ দপ্তর দেওয়া হয়েছিল। ২০১০ সালের বিহার নির্বাচনে এনডিএ জয়ের পর, তিনি বিহারের উপ-মুখ্যমন্ত্রী হিসাবে অবিরত ছিলেন। মোদি ২০০৫ এবং ২০১০ সালের বিহার বিধানসভা নির্বাচনে বিজেপির হয়ে প্রচারণা চালাতে পারেননি।
সুশীল মোদী ২০১৭ সালে বিহারে জেডিইউ-আরজেডি মহাজোট সরকারের পতনের পিছনে প্রধান খেলোয়াড় ছিলেন। আরজেডি প্রধান লালু প্রসাদ এবং তার পরিবারের বিরুদ্ধে তার কথিত বেনামী সম্পত্তি এবং অনিয়মিত আর্থিক লেনদেনের জন্য চার মাস ধরে তার ক্রমাগত তিরস্কারের মাধ্যমে তিনি অব্যাহত ছিলেন।
সুশীল কুমার মোদি ১১ বছর ধরে নীতীশ কুমারের উপ-মুখ্যমন্ত্রী ছিলেন এবং এই জুটিকে প্রায়ই বিহারের রাজনৈতিক বৃত্তে "রাম - লক্ষ্মণ কি জোড়ি" হিসাবে উল্লেখ করা হয়।
রামবিলাস পাসোয়ানের মৃত্যুর পরে শূন্য আসনটি পূরণ করতে ৮ ডিসেম্বর ২০২০ তারিখে তিনি বিহার থেকে রাজ্যসভায় বিনা প্রতিদ্বন্দ্বিতায় নির্বাচিত হন। তিনি আইনসভার উভয় কক্ষ — রাজ্যসভা এবং লোকসভা উভয়ের সদস্য ছিলেন এমন কয়েকজন ভারতীয় নেতার মধ্যে একজন ছিলেন।
মোদী ভারতে সমকামী বিবাহকে বৈধ করার প্রচেষ্টার বিরোধিতা করেছিলেন। তিনি সমলৈঙ্গিক বিবাহকে সমর্থকদের "বাম-উদারপন্থী" হিসাবে বর্ণনা করেছিলেন যারা ভারতীয় জনসাধারণের উপর "পশ্চিমের অনুকরণ করতে এবং এই জাতীয় আইন আরোপ করতে" চান। মোদী যুক্তি দিয়েছিলেন যে ভারতে সমকামী বিবাহকে বৈধ করা "দেশে ব্যক্তিগত আইনের সূক্ষ্ম ভারসাম্যের সাথে সম্পূর্ণ বিপর্যয় ঘটাবে"।
৩ এপ্রিল ২০২৪ তারিখে মোদী প্রকাশ করেছিলেন যে তিনি ছয় মাস আগে ক্যান্সারে আক্রান্ত হয়েছেন এবং ২০২৪ সালের সাধারণ নির্বাচনের জন্য বিজেপির লোকসভা প্রচারে অংশ নেবেন না। ক্যান্সারের সাথে দীর্ঘ যুদ্ধের পর ১৩ মে ২০২৪ তারিখে বয়সে তিনি মারা যান। লোকসভা নির্বাচনের সময় তিনি সামাজিক যোগাযোগ মাধ্যমে তার অসুস্থতার কথা প্রকাশ করেছিলেন। নরেন্দ্র মোদীর মতে "বিহারে বিজেপির উত্থান ও সাফল্যে তিনি অমূল্য ভূমিকা পালন করেছেন"।